Geen Vleis | Health24
Posted by: Antoinette | 2010/10/25
My seuntjie van 4jaar wil glad nie vleis eet nie, hy is mal oor sy groente en vrugte maar dit is al. Wat moet ek vir hom gee om seker te maak dat hy genoeg protiene inkry? Hy is lief vir eiers maar ek voel mens eet tog nie groente saam met eiers nie.
Kleuters soos jou seuntjie van 4 jaar ontwikkel dikwels verbygaande voedselvoorkeure en -afkeure. Melk, kaas, jogurt en maaskaas tesame met die eiers is uitstekende bronne van baie hoë kwaliteit proteïne. Maak seker dat hy elke dag 2 koppies melk en 1 porsie jogurt of kaas inneem - dit sal hom van genoeg hoë kwaliteit proteïene voorsien. Daarbenewens kan jy ook probeer om te sien of jou seuntjie sal vis eet (ook 'n wonderlike bron van proteïene). Plantaardige bronne van proteïene sluit in droë, gaar of ingemaakte peulgroente (bone, erte, lensies en soja). Bedien groente en slaai saam met 'n kaasdis soos macaroni-kaas of maak lensie-krokette om in die plek van vleis te bedien. Die hele familie sal baat as jy elke 2de dag vis of 'n vleislose hoofgereg bedien aangesien hierdie kosse 'n laer vet, cholesterol en versadigde vetinhoud het. Jou seuntjie sal waarskynlik mettertyd weer begin om vleis te eet.